Bioré arkistot - Ostolakossa
OstolakossaKAO Bioré Sleeping Moisture Eye Pack – naamiolaput yöksi silmänalusille? 21.4.2017 by Virve Vee | FacebookTwitter*Sis. mainoslinkkejä
Kuten olen jo pariin otteeseen blogissani viimeaikoina maininnut, on silmänympärysihoni saanut viimeaikoina osaksen aivan erityistä hellintää tiedostettuani, että näin kolmekymmentä vuotta täytettyäni on varsinkin silmänympärysihollani enää edessään ihan vain pelkkää alamäkeä.
Teen kuitenkin parhaani loiventaakseni sitä ja paitsi että minulla on käytössä tietysti ravitseva silmänympörysvoide ja kirkastava silmänympärysseerumi, ovat silmänympärykseni saaneet nauttia myös ihanista kangasnaamioista ja niistä juuri hehkuttamistani hydrogeelilapuista, jotka kaikki ovat kosteuttaneet ihoani niin hyvin, että se on suorastaan palannut jo ajassa hieman taaksepäin.
Koska erilaiset silmänympärysnaamiot ovat varsinkin tuntuneet minun jutultani, lähdin laajentamaan kokeilujani taas hieman uudentyyppisiin tuotteisiin. Satuin nimittäin bongaamaan netistä naamiolaput, jotka jätetään vaikuttamaan silmänympärysiholle koko yöksi!
Minä olen juuri se tyyppi, joka innostuu tällaisista jutuista. Koska monet silmänympärysnaamiot ovat tehneet taikojaan jo parissakymmenessä minuutissa, kuulosti naamiolappujen muhittelu iholla koko yön ajan aivan mielettömän mahtavalta jutulta, jota piti heti saada kokeilla.
Tilasin eBaysta supersuosituista mustapäälapuistaan tunnetun japanilaisen Bioré-merkin Sleeping Moisture Eye Pack* -nimelle kääntyvät naamiolaput, joita voidaan käyttää paitsi silmänympäryksillä myös suun ja nenän välisillä nasolabial-juonteilla, jotka saattavat korostus ihon kuivuessa.
(Bioré kuuluu muuten suuren Kao-konsernin omistukseen, jonka alaisuudessa ovat myös mm. Kanebo, John Frieda ja Goldwell.)
Pakkaus sisälsi seitsemän paria naamiolappuja, joiden toinen puoli oli pehmeää kangasta ja toinen puoli geelimäistä hyytelöä, joka kiinnittyi iholle kuin hellävarainen tarra. Lappujen annetaan vaikuttaa iholla vähintään tunti, mutta paras vaikutus syntyy, kun ne jätetään iholle koko yöksi eli 7-8 tunniksi.
Lappujen luvataan syväkosteuttavan ihoa ja tekevän siitä sen ansiosta täyteläisemmän ja sileämmän näköisen.
Olin aivan innoissani näistä lapuista ja ne lähtivätkin kokeiluun heti samana iltana kun olin päässyt niihin käsiksi. Asetin melko napakan oloisesti liimautuvat laput silmänalusilleni ja aloin valmistautua unipuuhiin.
Minä olen se tyyppi, joka on yleensä valmis vähän kärsimään kauneuden vuoksi ja varsinkin blogikokeilujen eteen. Näiden lappujen kanssa stoppi tuntui kuitenkin tulevan vastaan nopeasti.
Ensinnäkin laput olivat ihan suoraan sanottuna epämukavat. Pehmeydestään huolimatta ne tuntuivat kutittelevan ja jopa hieman pistelevän alaluomiani aina asentoni muuttuessa ja silmieni liikkuessa. Niiden kanssa ei todellakaan tuntunut mukavalta eikä niiden olemassaoloa voinut olla tiedostamatta. Epäilin jopa, pystyisinkö edes nukkumaan niiden kanssa, mutta päätin yrittää vaikka väkisin takoa unta kallooni tai edes pyöriä koko yön hereillä voidakseni todeta, että laput eivät olleet kiva juttu.
Nukahdin kuitenkin lopulta ja koska olen varsin sikeästi nukkuvaa sorttia, eivät laput enää sen jälkeen häirinneet untani. En pyöri nukkuessani liiemmin, joten laput olivat aamulla edelleen melko hyvin kiinnittyneinä paikoilleen, mutta pientä irtoamista oli kuitenkin tapahtunut niiden reunoilta.
Laput oli vaivatonta vetää iholta irti ja ihoni tuntui kevyen kosteutetulta, mutta ei yhtään niin kosteutetulta kuin miltä se noraalisti tuntuu käytettyäni iltaisin hydrogeelilappujani ja niiden jälkeen vielä silmänympärysseerumia ja silmänympärysvoidetta.
Laput olivat siitä mielenkiintoiset, etteivät ne olleet levittäessä ollenkaan seerumimaisen kosteat eivätkä ne kuivuneet missään vaiheessa koviksi. Voin nimittäin paljastaa, että nämä tämän postauksen kuvat on lavastettu käyttäen yli pari vuorokautta aiemmin iholtani poistettuja lappuja, jotka tuntuivat edelleen ihan yhtä pehmeiltä ja geelipinnaltaan iholle vaivatta nappaavan tahmaisilta…
Naamiolappuja oli hauska kokeilla, mutta en lähde valehtelemaan, että missään tapauksessa suosittelisin niitä kenellekään. Ihan kaikesta erikoisesta minäkään en siis heti innostu, vaikka alun perin viehätyinkin ajatuksesta, että voisin muhitella silmänympärysnaamioita ihollani koko yön.
Jos naamiolaput siitä huolimatta houkuttelevat (itse olen ainakin sitä tyyppiä, joka ei voi koskaan uskoa muiden mielipiteitä ja tahtoo siksi kokeilla kaiken omalla ihollaan), löytyy niiden jälleenmyyjiä eBaysta täältä.*
Miltä silmänympärysiholla yön yli vaikuttavat naamiolaput teistä ajatuksena kuulostavat?
FacebookTwitter8 kommenttia Avainsanat: aasialainen kosmetiikka, Bioré, ihonhoito, kauneus, naamiot, silmänympärysvoiteet
Bioré Pore Pack -mustapäälaastarit – ihanan ällöttävää! 17.6.2016 by Virve Vee | FacebookTwitter*Sis. mainoslinkin
Ihanan ällöttävää vai ihan vaan ällöttävää?
FacebookTwitter10 kommenttia Avainsanat: aasialainen kosmetiikka, Bioré, ihonhoito, kauneus, mustapäät
▼ huhtikuu (24)